NOI ASPECTE ALE CONTEXTULUI SOCIAL-POLITIC ÎN UNELE TĂRI DIN BALCANI

 

CUPRINS

   

	1. DIMENSIUNI ALE POLITICII INTERNAŢIONALE PRIVIND BALCANII

1. Coordonate ale strategiei Uniunii Europene privind Balcanii

2. Probleme actuale ale regiunii

2. RECONFIGURAREA RELAŢIILOR DINTRE SERBIA ŞI MUNTENEGRU

1. Acordul referitor la o nouă uniune de state

2. Serbia - o scenă politică tensionată

3. Alegerile prezidenţiale din Serbia - declanşarea unei crize politice profunde

4. Alegerile legislative din Muntenegru - un test al guvernării

3. SITUAŢIA POLITICĂ ACTUALĂ DIN MACEDONIA (FYROM)

1. Un acord pentru stabilizarea regiunii

2. Alegerile legislative - victoria forţelor moderate

4. KOSOVO - O PROBLEMĂ DESCHISĂ

1. Priorităţi ale politicii actuale

2. Alegerile locale - un pas decisiv pe calea democratizării

5. BOSNIA-HERZEGOVINA - O REALITATE COMPLEXĂ

1. Dificultăţile guvernării

2. Alegerile generale - reconfirmarea naţionalismului

6. CONCLUZII


 

  

1. DIMENSIUNI ALE POLITICII INTERNAŢIONALE PRIVIND BALCANII

 

1.1 Coordonate ale strategiei Uniunii Europene privind Balcanii

Din motive geografice, politice şi istorice, Uniunea Europeană a manifestat un interes special şi responsabilitate referitoare la stabilitatea şi dezvoltarea sud-estului Europei. Strategia Uniunii Europene faţă de cele cinci ţări (Albania, Bosnia-Herzegovina, Croaţia, Republica Federală Iugoslavia şi fosta Republică Federală a Macedoniei) s-a bazat pe modelul reconstrucţiei Europei occidentale după cel de-al doilea război mondial. Acest model de "construcţie a păcii" se bazează pe principiul cooperării între state, având obiective comune, dar respectând suveranitatea naţională şi teritorială a fiecărui stat în parte.

După 1990, ţările Uniunii Europene au elaborat o strategie pentru încurajarea dezvoltării economice, pentru realizarea reformelor democratice în sud-estul Europei, stabilind "relaţii contractuale" cu toate ţările din această regiune. Actualmente, Uniunea Europeană se află în faţa unei mari provocări: preluarea misiunii stabilizării acestei regiuni cu o istorie complexă marcată de conflicte sângeroase. Aceasta a impus lansarea unor iniţiative deosebite, inovatoare: Procesul Royaumont (1996), programe regionale de colaborare între cele cinci state (Regional Approach, 1997), Pactul de Stabilizare şi Asociere (1999), Pactul de Stabilitate (1999).

Având în vedere rolul de principal actor politic în regiune, la 10 mai 2000, Comisia Europeană a propus accelerarea asistenţei economice şi umanitare prin numeroase instrumente, cum ar fi programele Phare şi Obnova sau printr-un amplu Program de Asistenţă, Reconstrucţie, Dezvoltare şi Stabilizare (CARDS) care viza modernizarea instituţiilor şi economiei, supremaţia legii şi respectarea drepturilor minorităţilor. La 22 octombrie 2002, Comisia Europeană a aprobat Strategia regională a Programului CARDS pentru perioada 2002-2006, în valoare de 197 milioane euro.

Strategia Uniunii Europene privind Balcanii are ca element central direcţionarea statelor din regiune către aderarea la Uniunea Europeană - proces care ar permite alinierea acestora la standardele juridice, politice şi economice ale Uniunii Europene, la tradiţiile occidentale de pluralism şi toleranţă capabilă să anihileze tensiunile locale. Acest proces de integrare este însă un proiect pe termen lung, care se derulează cu dificultăţi şi, de aceea, pentru a fi eficient trebuie să fie realist, să aducă avantaje tangibile.

Înaltul Reprezentant al Uniunii Europene pentru Politică Externă şi Securitate Comună, Javier Solana, afirma că "fermentul păcii acţionează în regiunea Balcanilor", arătând eficacitatea îmbinării eforturilor europene cu cele americane în regiune, care reprezintă o cheie esenţială a păcii. 

Evoluţiile recente au demonstrat că Europa a avut o clară şi benefică influenţă în Macedonia şi Muntenegru, ca şi în desfăşurarea procesului de pace şi reconstrucţie în Bosnia, Kosovo şi Serbia. În actualul context, se impune elaborarea şi găsirea instrumentelor de punere în practică a unei viziuni coerente şi eficiente în Balcani care să îmbine dimensiunea economică cu cea politică şi militară, să coreleze cooperarea regională cu integrarea europeană pe termen lung. Europa a fost o prezenţă concretă în Balcani şi a încercat să rezolve împreună cu populaţia din zonă situaţii social-politice dificile, convinsă fiind că "la probleme comune, trebuie găsite soluţii comune", cum declara Stefano Sannino, reprezentant al OSCE în Balcani..

Uniunea Europeană a avut iniţiative majore în regiune, a reuşit să găsească deseori soluţii paşnice, reciproc acceptabile, o viziune politică amplă şi eficientă pentru ţările din regiune, care să stabilească priorităţile balcanice. Uniunea Europeană este principalul partener economic al statelor din Balcani, iar acest instrument economic a fost una din modalităţile de promovare a instituţiilor şi valorilor de tip european. 

Pacificarea şi reconstrucţia economică a Balcanilor rămâne misiunea diplomaţiei europene. Comunitatea europeană s-a implicat puternic în rezolvarea problemelor legate de spaţiul ex-Iugoslaviei, repurtând câteva succese notabile. Rezoluţia 1244 a ONU a pus capăt războiului din 1999 şi a plasat Kosovo - pentru o perioadă nedeterminată - sub tutela organizaţiilor internaţionale, asigurându-i o autonomie substanţială în raport cu Serbia. În acest amplu proces, rolul Uniunii Europene a fost considerabil.

Acordul semnat de Serbia şi Muntenegru la 15 martie 2002, la Barcelona, a înlocuit Republica Federală Iugoslavia cu o uniune de state - Serbia şi Muntenegru - evitând declararea independenţei de către micul stat muntenegrean, fapt cu consecinţe regionale imprevizibile. Acordul semnat de Serbia şi Muntenegru sub directa îndrumare a Uniunii Europene a reprezentat o încercare de a împiedica "balcanizarea", fragmentarea statelor din regiune. Acordul a fost semnat în urma unor negocieri intense cu reprezentanţii Uniunii Europene şi în special prin contribuţia Înaltului Reprezentant pentru Politică Externă şi de Securitate Comună, Javier Solana. În urma exercitării, în mod alternativ, a unor presiuni şi încurajări, s-a reuşit realizarea unui compromis pentru asigurarea stabilităţii instituţionale şi a cooperării dintre cele două părţi. Această reuşită diplomatică s-a alăturat eforturilor depuse de europeni în fosta Republică Iugoslavă a Macedoniei pentru încheierea Acordului de la Ohrid care a reprezentat un compromis între majoritatea slavă şi minoritatea albaneză.

În Bosnia, misiunile de pace şi de asigurare a securităţii au implicat progresiv eforturile europene şi s-a reuşit stabilizarea regiunii după 10 ani de confruntări violente şi criminalitate organizată.

Sud-estul Europei a fost influenţat în mod semnificativ de structurile Uniunii Europene, Consiliului Europei, NATO, ONU şi OSCE, ca şi de alte instituţii precum Banca Europeană de Reconstrucţie şi Dezvoltare, numeroase organizaţii ale societăţii civile. Politica internă a statelor sud-est europene a devenit astfel, într-un anumit grad, politică internaţională, fiind posibilă asigurarea dialogului deschis dintre părţile aflate în conflict.

 

1.2 Probleme actuale ale regiunii

Principala provocare a regiunii este cea legată de aderarea la Uniunea Europeană, obiectiv realizabil pe termen lung, existând încă tensiuni etnice latente. În acest context, se impune o evaluare politică care să pună în evidenţă noile condiţii de evoluţie, tendinţele pe termen mediu şi lung ale spaţiului politic din fiecare ţară în parte. Stabilitatea regiunii, capacitatea ei de a edifica un sistem instituţional de tip european depind de probleme cruciale, cum ar fi:

· structura şi orientarea politică a fostei Iugoslavii şi a părţilor ei componente (Serbia, Muntenegru, Kosovo);

· gestionarea "păcii reci" din Macedonia şi problema minorităţii etnice albaneze din această ţară;

· asigurarea condiţiilor pentru dezvoltarea Bosniei, pentru realizarea unei autoguvernări stabile şi eficiente;

· realizarea unor programe eficiente care să asigure reconcilierea şi un progres social pe termen lung.

Analiza efectuată de Grupul Internaţional de Criză din Washington aprecia că perspectiva unui conflict de proporţii în Balcani este redusă, că democraţia şi pluralismul se consolidează în această regiune, care, deocamdată, nu se mai află în centrul atenţiei, la nivel internaţional. Administraţia americană este mai puţin interesată actualmente de Balcani, încercând să transfere o parte din responsabilitate Uniunii Europene, să lanseze un nou parteneriat SUA - UE în Balcani.

O analiză a sferelor de influenţă în această regiune a pus în evidenţă dinamica foarte complexă în care diferiţi protagonişti (SUA, Germania, Franţa, Marea Britanie, Turcia, Rusia) urmăresc obiective diferite şi, de multe ori, contradictorii, ceea ce ar putea afecta unitatea politicii Uniunii Europene în Balcani. Aceste divizări ar putea fi exploatate politic de unele grupuri etnice şi astfel s-ar alimenta destabilizarea zonei. Datorită acestor dificultăţi, se impune mai mult ca oricând, cooperarea în domeniul securităţii europene, pentru care Balcanii au constituit întotdeauna o provocare majoră, afirmarea rolului Europei ca "factor de monitorizare" obiectiv în regiune. 

Veto-ul pe care SUA l-au impus misiunii de pace a ONU în Bosnia, pentru a forţa imunitatea militarilor săi în faţa Curţii Penale Internaţionale, a creat probleme procesului de pace şi stabilitate în această zonă. Uniunea Europeană a decis să îşi asume mandatul în Bosnia de la 1 ianuarie 2003, iar decizia referitoare la statutul forţei de pace internaţionale (SFOR) a fost luată în cadrul negocierilor dintre Uniunea Europeană şi NATO. 

Michael Steiner, şeful misiunii ONU în Kosovo, a apreciat că în acest moment se desfăşoară etapa decisivă a procesului de pace şi stabilitate în Balcani, confruntat cu "paradoxul de prevenire" şi cu nevoia de a menţine direcţia până la depăşirea crizei periculoase (asemănătoare izbucnirii unui alt incendiu, după ce flăcările au fost "stinse" într-un focar anterior). Reprezentantul oficial aprecia că misiunile de pace din Balcani nu şi-au atins încă obiectivele, nu s-a realizat deplin procesul concilierii şi reintegrării, singurele baze reale ale păcii. 

 

 

2. Reconfigurarea relaţiilor dintre Serbia şi Muntenegru

 

2.1 Acordul referitor la o nouă uniune de state

Conform Acordului semnat de Serbia şi Muntenegru la 15 martie 2002, noua uniune de state - Serbia şi Muntenegru - va avea o Constituţie unică. Acordul prevede crearea unui singur parlament şi a unei armate comune, dar cu două sisteme economice, două monede, cu strategii de reformă diferite. Conform poziţiei europene, proiectul Constituţiei va trebui dezbătut în cele două parlamente actuale şi va trebui promulgat până la sfârşitul acestui an.

Acordul prevede armonizarea celor două economii în perspectiva unei viitoare aderări la Uniunea Europeană. După semnarea acordului, Javier Solana a declarat că acesta deschide perspectiva pentru cele două părţi să devină, în viitor, membri ai Uniunii Europene. Prin această acţiune diplomatică europeană s-a urmărit de fapt integrarea şi apropierea dintre aceste două state, evitarea declarării independenţei de către Muntenegru, fapt ce ar fi constituit un exemplu şi pentru alte provincii din regiune.

Iniţiativa reînnoirii statalităţii şi a identităţii juridico-internaţionale a statelor din Federaţia Iugoslavă a fost promovată de Uniunea Europeană pentru a soluţiona criza declanşată de posibilitatea organizării referendumului privind independenţa Muntenegrului. Argumentele invocate de Muntenegru se refereau mai ales la diferenţele legate de ritmul realizării reformelor: în ultimii 10 ani, în Muntenegru au fost privatizate 60% din întreprinderile publice, în timp ce în Serbia s-a realizat mult mai puţin în domeniul privatizării; taxele vamale sunt mult mai scăzute (3% faţă de 10% în Serbia); liberalizarea importurilor este mult mai amplă (98% faţă de 84% în Serbia). Un rol important a avut şi tradiţia istorică a luptei pentru salvgardarea identităţii politice şi culturale care durează de secole.

Muntenegru, una dintre republicile membre ale Republicii Federale Iugoslavia, are o populaţie ce reprezintă 6% din cei aproape 10 milioane de locuitori ai Iugoslaviei. Relaţiile dintre Serbia şi Muntenegru s-au deteriorat după alegerea, în 1997, a lui Milo Djukanovici în funcţia de preşedinte al Muntenegrului, iar ruptura a intervenit în anul 2000. După căderea regimului Miloşevici, liderii muntenegreni au adoptat strategia privind schimbarea sistemului federal dintre Serbia şi Muntenegru. Ulterior, a fost proclamat proiectul independenţei republicii şi a fost elaborată politica externă, financiară, economică şi vamală proprie. Independenţa Muntenegrului nu are, însă, sprijinul întregii populaţii şi nici a Occidentului. Problema statutului Muntenegrului a divizat şi pe politicienii sârbi, de o parte fiind preşedintele V.Koştuniţa, care se opune independenţei, iar de cealaltă parte se află premierul sârb Zoran Djindjici, care este mai flexibil în această problemă.

Voivodina este o altă regiune care doreşte să-şi dobândească autonomia, aşteptând aprobarea de către parlamentul sârb a pachetului de legi numit "legea omnibus" care să-i confere autonomie în mai multe domenii.

Analiştii politici au subliniat că acordul dintre Serbia şi Muntenegru este un compromis politic minimal acceptabil pentru cele două ţări, o soluţie parţială care se dovedeşte o etapă în găsirea unei alternative realiste, moderne, în acord cu politica europeană.

Uniunea Europeană a impus o formulă politică de redefinire a relaţiilor dintre cele două părţi, care, însă, va întâmpina numeroase rezistenţe la nivel economic şi social - a apreciat un grup de experţi economici (G17).

 

2.2 Serbia - o scenă politică tensionată

În iarna anului 1999, victoria în alegeri a lui Slobodan Miloşevici a fost urmată de arestarea acestuia şi de declanşarea procesului intentat de Tribunalul Penal Internaţional de la Haga fostei Iugoslavii. Această schimbare a deschis o altă perspectivă politică Serbiei, confruntată cu probleme grave precum procesul reconstrucţiei ţării, ameliorarea nivelului de trai, reconfigurarea relaţiilor sociale, recucerirea unui loc demn pe plan internaţional, concomitent cu o dureroasă conştientizare a trecutului. Revoluţia din 5 octombrie 2000 a fost un moment crucial în evoluţia Serbiei, dar ruptura cu trecutul este încă o problemă deschisă.

În Serbia, problema centrală este opţiunea pentru o politică europeană deschisă, specifică secolului al XXI-lea, în defavoarea naţionalismului secolului al XIX-lea. Deşi s-au făcut progrese economice importante, persistă încă tensiunea dintre reformatori şi naţionalişti, dintre interesele diferitelor grupuri financiare şi politice din trecut şi de astăzi. Uniunea Europeană a utilizat pârghiile economice şi politice pentru a determina Serbia să rezolve probleme politice dificile: urmărirea penală a criminalilor de război, reforma instituţiilor fundamentale (armata, serviciile de securitate etc.). Una dintre problemele importante este atitudinea Serbiei faţă de provincia Kosovo, Uniunea Europeană susţinând în continuare amânarea discuţiei asupra statutului definitiv al provinciei Kosovo. 

La trei ani după sfârşitul conflictului din Balcani, politica actuală a Serbiei este marcată de tensiunea relaţiilor dintre cei doi lideri democraţi aflaţi la putere: preşedintele iugoslav Voislav Koştuniţa şi premierul Zoran Djindjici. Vechile probleme de natură etnică, cele referitoare la frontiere şi la consecinţele războiului au fost înlocuite de dezbaterea în jurul procesului de dezvoltare economică în următorii zece ani. - observa analistul sârb Alexa Djilas. Opoziţia democratică din Serbia, adepta unor schimbări radicale acuză atitudinea conservatoare a preşedintelui sârb, V.Koştuniţa, mai ales în ceea ce priveşte tendinţa acestuia de a proteja înalta ierarhie militară de acţiunile Tribunalului Penal Internaţional - afirma analistul James Lyon, reprezentant al Grupului Internaţional de Criză (ICG).

În Serbia, noul cadru politic dominat de această rivalitate se centrează şi pe problema cooperării cu Tribunalul Penal Internaţional de la Haga pentru fosta Iugoslavie. Premierul sârb a fost de acord cu extrădarea fostului lider iugoslav, Slobodan Miloşevici, şi judecarea sa de către acest tribunal, în timp ce preşedintele V.Koştuniţa a avut o serie de obiecţii. Parteneriatul preşedinte-premier a fost apreciat de analişti drept o "coaliţie bizară", iar problemele legate de ritmul reformei au fost determinante în această dispută, premierul acuzând derularea lentă a procesului de reformă. În urma acestor disensiuni, în luna martie a acestui an, partidul lui V.Koştuniţa s-a retras din guvern, creând dificultăţi coaliţiei aflate la guvernare. Alianţa democratică ce l-a susţinut pe V.Koştuniţa - formată iniţial din 18 partide - a fost marcată de neînţelegeri profunde între "legalişti", în frunte cu preşedintele V.Koştuniţa, şi "reformatori", reprezentaţi de premierul Zoran Djindjici, între "democratul cu suflet de sârb" şi "omul Occidentului", aşa cum îi numesc analiştii politici. 

Voislav Koştuniţa a devansat liberalismul radical şi ultranaţionalismul, fiind considerat de analişti un naţionalist moderat. Rezultatele alegerilor prezidenţiale confirmă că, în Serbia post-Miloşevici, naţionalismul şi-a mai pierdut din atractivitate în favoarea reformelor economice şi a luptei împotriva corupţiei. În acest context, discursul radical propus de Z.Djindjici, conform căruia încetinirea reformelor ar fi cel mai rău lucru pentru Serbia, a fost respins de majoritatea electoratului care suportă consecinţele negative ale acestor reforme. Situaţia economică actuală pune mari probleme categoriilor sociale defavorizate: un milion de şomeri, 40% inflaţie etc. Conform datelor oferite de Centrul pentru Studii Politice din Belgrad, circa 40% dintre sârbi consideră că instituţiile publice sunt corupte şi trei din patru sârbi consideră deficitară activitatea parlamentară. Armata se bucură de încrederea opiniei publice, în timp ce se manifestă o profundă neîncredere în instituţii şi în politică, ceea ce a dus la o slabă participare la vot în ultimii ani.

 

2.3 Alegerile prezidenţiale - declanşarea unei crize politice profunde

La alegerile prezidenţiale din Serbia, desfăşurate în luna septembrie 2002, Voislav Koştuniţa a participat în calitate de lider al Partidului Democratic din Serbia (DSS), iar premierul Zoran Djindjici, alături de Partidul Democrat (DS), a prezentat drept candidat pe Miroliub Labus, actualul vicepremier iugoslav.

Alegerile prezidenţiale au constituit un revelator al susţinerii politice de care dispun cei doi rivali politici, al nivelului tensiunii politice care poate duce chiar la organizarea unor alegeri legislative anticipate. Luptele politice interne se consumă pe fondul unor disfuncţionalităţi de ordin social-economic: rata şomajului a atins 35%, o treime dintre sârbi trăiesc cu un dolar pe zi. Analiştii politici au subliniat pesimismul existent la nivelul societăţii, alimentat de înşelarea aşteptărilor naţionale şi sociale, de spectacolul "confruntărilor dintre reformişti".

În timpul campaniei electorale, preşedintele V.Koştuniţa s-a declarat adeptul "căii de mijloc legale", în opoziţie cu linia dură, cu "capitalismul radical" al premierului Z.Djindjici care a forţat privatizarea şi liberalizarea economică. Candidatul democrat, Miroliub Labus, a recunoscut că actualele măsuri de reformă (reducerea birocraţiei şi privatizarea, chiar închiderea unor întreprinderi de stat) au generat o creştere a ratei şomajului, subliniind că Serbia poate opta fie pentru o strategie de reformă rapidă, fie pentru una moderată. 

La primul tur al alegerilor prezidenţiale din Serbia, desfăşurate la 29 septembrie 2002, candidatul Partidului Democratic Sârb (DSS), actualul preşedinte iugoslav, Voislav Koştuniţa, a obţinut 30,89% din voturile exprimate, pe locul al doilea situându-se vicepremierul iugoslav Miroliub Labus cu 27,36% din voturi. Ultranaţionalistul Voijslav Seseli s-a clasat pe poziţia a treia, cu 23,3% din voturi.

Al doilea tur de scrutin, care s-a desfăşurat la 13 octombrie 2002, a fost o confruntare între Voislav Koştuniţa şi Miroliub Labus. În urma desfăşurării scrutinului, Voislav Koştuniţa a obţinut 66,7% din voturi, în timp ce M.Labus a obţinut doar 31,3% din voturi, dar alegerile prezidenţiale au fost invalidate din cauza ratei de participare sub 51%, respectiv 45,9%, care, conform legii electorale, nu permite validarea scrutinului. Acesta va fi reorganizat până la sfârşitul anului în curs. 

Alegerile prezidenţiale, deşi anulate, au arătat faptul că premierul Zoran Djindjici a pierdut susţinerea politică, iar criza politică din Serbia este majoră. Unul din principalii câştigători este Voislav Koştuniţa care a obţinut o victorie clară dar neconfirmată oficial. Un alt câştigător al acestor alegeri a fost ultranaţionalistul V.Seseli care a cerut boicotarea celui de-al doilea tur de scrutin.

Posibila retragere din confruntarea electorală a lui M.Labus ar putea duce la o confruntare între V.Kostuniţa / V.Seseli, ceea ce ar activa nucleul dur naţionalist prezent în spaţiul politic sârb. Analiştii au subliniat că absenteismul ridicat a arătat că electoratul din Serbia este dezamăgit de actuala politică a guvernului şi manifestă o puternică neîncredere în politică. Rata deosebită a şomajului şi inflaţiei reprezintă elemente fundamentale care au determinat comportamentul electoratului. El a sancţionat clasa politică măcinată de lupte politice şi corupţie lipsind de la vot, în timp ce electoratul naţionalist, în mod tipic, nu a lipsit de la urne. Conform opiniei analiştilor, criza politică declanşată de invalidarea alegerilor prezidenţiale exprimă divorţul dintre aşteptările electoratului şi oferta politică, exprimă frustrarea poporului sârb care consideră că întreaga comunitate internaţională nu şi-a îndeplinit promisiunile făcute.

Organizaţia pentru Securitate şi Cooperare în Europa (OSCE) a solicitat, pe 13 octombrie 2002, imediat după anularea alegerilor prezidenţiale, să se modifice de urgenţă legea electorală care prevede o rată de participare a alegătorilor de cel puţin 50% în al doilea tur al alegerilor prezidenţiale. Şeful misiunii OSCE la Belgrad, Nikolai Vulsarov, a atras atenţia că actuala lege electorală din Serbia conţine deficienţe semnificative care pot împiedica desfăşurarea procesului democratic, iar întârzierea modificărilor ar putea duce la o gravă criză constituţională.

Consiliul Europei a atribuit invalidarea alegerilor prezidenţiale "luptelor şi certurilor nesfârşite dintre partidele politice" care au dus la o stare de dezamăgire în rândul electoratului. Boicotarea alegerilor de către naţionalişti pentru obţinerea unor avantaje pe termen scurt în cadrul jocului politic nu reprezintă o probă de maturitate democratică - a subliniat Walter Schwimmer, secretarul general al Consiliului Europei.

Comisia Europeană, prin Înaltul Reprezentant al Uniunii Europene, Javier Solana, a exprimat dezamăgirea faţă de rezultatele scrutinului, insistând asupra necesităţii de a fi menţinută stabilitatea politică în Serbia şi de a finaliza reforma constituţională.

 

2.4 Alegerile legislative din Muntenegru - un test al guvernării

Alegerile din Muntenegru au fost convocate pentru a pune capăt crizei politice provocate în iulie 2002, de pactul neaşteptat dintre deputaţii separatişti radicali ai Alianţei Muntenegrului şi de formaţiunile politice pro-iugoslave. Trecerea Alianţei Muntenegrului în tabăra adversă nu i-a lăsat partidului lui Milo Djukanovici, lipsit de majoritate, decât alternativa alegerilor anticipate.

La alegerile legislative anticipate desfăşurate la 20 octombrie 2002, Liga Democratică pentru un Muntenegru European, susţinătoare a preşedintelui Milo Djukanovici, a câştigat 39 din cele 75 de mandate parlamentare, adică 47,7% din sufragii, obţinând astfel majoritatea absolută în parlament.

Separatiştii radicali ai Alianţei Muntenegrului au obţinut 4 mandate. Coaliţia pro-iugoslavă "Împreună pentru Schimbare", condusă de Partidul Socialist Popular, un fost aliat al preşedintelui iugoslav Slobodan Miloşevici, a obţinut 30 de mandate, cu un scor de 37,8% din voturi. Coaliţia albaneză a obţinut 2 mandate.

Rata de participare de 77,2% a fost considerată foarte ridicată.

Victoria coaliţiei de guvernământ, formată din Partidul Democratic al Socialiştilor, condus de Milo Djukanovici, şi Partidul Social-Democrat reprezintă un important succes pentru alegerile prezidenţiale din 22 decembrie, când tânărul preşedinte va candida pentru un al doilea mandat. Alegerile legislative anticipate au constituit, potrivit analiştilor, un test de popularitate pentru preşedinte şi pentru modul în care este percepută politica sa, caracterizată de distanţare faţă de Belgrad şi liberalism economic. Perioada imediat următoare va fi însă încă marcată de marile dificultăţi economice şi sociale, de marile scandaluri de corupţie (o comisie de anchetă parlamentară a lansat cercetarea asupra acuzaţiilor emise de Parchetul din Bari/Italia, care afirma că preşedintele muntenegrean este acuzat de participare şi asociere la contrabandă). Prin rezultatele obţinute la alegerile legislative şi prin politica sa pro-occidentală, Milo Djukanovici şi-a întărit deocamdată poziţia sa politică. Imediat după alegeri, preşedintele muntenegrean, Milo Djukanovici, a promis să facă din ţara sa un stat european şi democratic. 

După o lungă perioadă de instabilitate, ţara va avea un guvern stabil - aprecia Srdjan Darmanovici, analist la Centrul pentru democraţie şi drepturile omului.

Alegerile legislative au recunoscut implicit cele două mari tendinţe politice prezente pe scena politică muntenegreană. Campania electorală s-a centrat pe probleme economice şi pe combaterea corupţiei. Acordul dintre Serbia şi Muntenegru rămâne însă un factor de divizare politică, naţionaliştii, partizanii independenţei, fiind încurajaţi de prevederea conform căreia dispoziţiile din Acord pot fi revizuite după un interval de 3 ani. Rezultatele arată însă că acordul dintre Serbia şi Muntenegru, semnat sub egida Uniunii Europene, a dobândit susţinere politică şi socială. 

Conform declaraţiilor lui Milo Djukanovici, făcute imediat după alegeri, noul guvern va coopera cu partidele albanofone astfel încât guvernul să reflecte diversitatea etnică şi culturală a Muntenegrului.

"Victoria noastră este un semnal transmis comunităţii internaţionale, este mesajul că în Muntenegru, democraţia este puternică" - a afirmat M.Djukanovici, anunţând formarea unui guvern democratic.

 

3. SITUAŢIA POLITICĂ ACTUALĂ DIN MACEDONIA (FYROM)

 

3.1 Un acord pentru stabilizarea regiunii

Acordul de la Ohrid, semnat la 13 august 2002, între etnicii sârbi şi cei albanezi s-a încheiat în urma intervenţiei SUA şi a trupelor NATO în regiune, demonstrând rolul deosebit al forţelor militare în rezolvarea conflictului din Macedonia. În actualul context, analiştii remarcă faptul că se impune ca Uniunea Europeană să aibă capacitatea militară şi forţa politico-economică pentru a pune în aplicare acordul de pace, mai ales după retragerea forţelor NATO, la sfârşitul acestui an.

Conflictul din Macedonia, care a izbucnit anul trecut, a solicitat implicarea majoră a SUA şi Europei, ducând la stabilizarea regiunii. Monitorizarea constantă se impune totuşi, întrucât etnicii albanezi rebeli ar putea deschide conflictul atât în Macedonia cât şi în zonele vecine cum ar fi Kosovo, sudul Serbiei sau chiar Muntenegru.

Conform opiniei analiştilor, campania antiteroristă iniţiată de SUA, după evenimentele din 11 septembrie 2001, sporeşte nevoia de stabilizare a situaţiei din Macedonia, starea de tensiune putând să atragă extremişti islamici doritori să lupte în Europa.

După semnarea acordului, considerat un adevărat plan de reunificare politică, au continuat negocieri dificile cu etnicii albanezi insurgenţi şi cu liderii civili locali, mai ales din zona oraşului Tetovo. Acordul de pace a încercat să reglementeze o mai largă folosire a limbii albaneze în administraţie şi în sistemul educaţional, să le acorde mai multe drepturi civile, dar aplicarea acestor măsuri a provocat tensiuni ce au accentuat divizarea etnică în Macedonia.

Adoptarea legii privind amnistierea infracţiunilor săvârşite de albanezii care au participat la revolta de anul trecut a contribuit la pacificarea interetnică şi la integrarea etnicilor albanezi în societatea macedoneană.

 

3.2 Alegerile legislative - victoria forţelor moderate

La alegerile legislative desfăşurate pe 15 septembrie 2002, aproximativ 1,6 milioane de alegători au fost chemaţi să aleagă noua componenţă a Parlamentului Republicii Macedonia.

Consolidarea păcii a reprezentat principala miză a acestui al patrulea scrutin legislativ care are loc de la obţinerea independenţei de către fosta republică iugoslavă, în anul 1991. În acest context, aceste alegeri au fost apreciate de analişti ca fiind cruciale pentru stabilitatea ţării şi consolidarea păcii.

Cei 120 de deputaţi, aleşi prin sistemul reprezentării proporţionale cu un singur tur de scrutin, vor avea misiunea să desăvârşească aplicarea acordului de la Ohrid, realizat sub auspiciile comunităţii internaţionale. Acordul semnat la Ohrid de liderii principalelor partide ale celor două principale comunităţi - macedoneană (majoritară) şi albaneză - a deschis un proces de reformă a Constituţiei, garantând mai multe drepturi acestei din urmă etnii, care reprezintă aproape un sfert din cele 2 milioane de locuitori ai ţării.

Cea mai mare parte a membrilor UCK (Armata de Eliberare Naţională) - formaţiune dizolvată de Alianţa Atlanticului de Nord - s-a grupat în jurul fostului lider politic Ali Ahmeti care a înfiinţat mişcarea numită Uniunea Democrată pentru Integrare (UDI) ce a participat la alegerile legislative din acest an.

La actualele alegeri, coaliţia "Împreună pentru Macedonia", formată din Uniunea Social-Democrată (SDSM) şi alte formaţiuni politice, a obţinut 61 de mandate, reprezentând 41% din voturi.

Partidul VMRO-DPMNE, al fostului premier Liubko Georgievski, va dispune de 33 de locuri în parlament. În timpul campaniei electorale, acesta a făcut apel la sentimentele naţionaliste ale electoratului macedonean, acuzându-l pe liderul albanez Ali Ahmeti de crime de război, promiţând că, dacă va câştiga alegerile, îl va aresta imediat. Candidatul Uniunii Social-Democrate, Branko Crvenkovski, a adoptat însă un ton reconciliant, declarând că "un om care nu poate ierta nu este om", deschizând astfel posibilitatea unei coabitări politice viitoare.

Uniunea Democrată pentru Integrare (UDI), a fostului lider al rebelilor albanezi, Ali Ahmeti, a obţinut 16 mandate, iar Partidul Democratic Albanez (DPA), al lui Arben Xhaferi, va avea 7 deputaţi în noul legislativ, 3 locuri urmând a fi împărţite între alte două formaţiuni ale comunităţii albaneze.

Pe 7 octombrie 2002, liderul Alianţei Social-Democrate pentru Macedonia, Branko Crvenkovski, a fost desemnat, de către preşedintele Boris Trajkovski, pentru funcţia de prim-ministru al Macedoniei. 

Noul guvern va trebui să consolideze pacea în Macedonia după insurgenţa de anul trecut a rebelilor albanezi care a adus acest stat balcanic în pragul unui război civil, să elimine corupţia care îngreunează promovarea reformelor economice. Noul premier a precizat că negocierile cu partidul etnicilor albanezi, condus de Ali Ahmeti, sunt în desfăşurare, adăugând că restaurarea păcii şi refacerea economică a Macedoniei sunt priorităţile noului său guvern. "Am convenit asupra principiilor generale ale viitoarei coaliţii de guvernământ şi cred că aceste principii vor fi acceptate nu numai de participanţii la guvernare, ci şi de cetăţeni" - a afirmat premierul macedonean la sfârşitul întâlnirii avute cu preşedintele Boris Trajkovski.

Contextul social-politic în care va acţiona noul guvern este însă foarte dificil. Macedonia se va confrunta cu o gravă situaţie economică - a declarat directorul Institutului Economic din Skopje, Antonia Josifovska. Primul lucru pe care va trebui să-l facă noul guvern de la Skopje va fi reluarea negocierilor cu Fondul Monetar Internaţional, negocieri suspendate în urma numeroaselor dezacorduri privind problema bugetului. În acest context, se impune un program de dezvoltare, în care accentul să se pună pe reconstrucţie, export şi o politică macroeconomică adecvată, acesta fiind considerat singurul mijloc de supravieţuire a economiei.

Dincolo de aceste dificultăţi, este demn de remarcat faptul că, la alegerile legislative din Macedonia, electoratul a respins naţionalismul dur, exprimându-şi voinţa de schimbare politică. Prezenţa deosebită la urne a electoratului a demonstrat că acesta a oferit o nouă şansă politicii în rezolvarea situaţiei conflictuale din Macedonia. Victoria electorală a formaţiunii politice a albanezilor semnifică dorinţa de schimbare a minorităţii albaneze, iar cooptarea acesteia la guvernare ar putea fi semnul începerii reconcilierii macedo-albaneze.

 

 

4. Kosovo - o problemă deschisă

 

4.1 Priorităţi ale politicii actuale

La trei ani după ce trupele NATO au fost trimise în Kosovo, viitorul său politic rămâne deschis protectoratul internaţional reuşind să asigure stabilitatea şi securitatea regiunii. După atentatele din 11 septembrie 2001, atenţia acordată provinciei Kosovo de către comunitatea internaţională a scăzut, iar discuţiile privind viitorul ei au fost amânate, mai ales datorită reconfigurării politice şi instituţionale a fostei Iugoslavii. Opţiunea pentru independenţă a provinciei Kosovo nu are încă sprijinul economic şi militar al comunităţii internaţionale, alegându-se soluţia protectoratului, a controlului strict al situaţiei din provinciei, până când se va înregistra un regres al crimei organizate şi al ultranaţionalismului. Semnificativ este faptul că mafia albaneză este încă foarte puternică, mai ales datorită comerţului cu droguri - observa Michael Steiner, şeful misiunii ONU în Kosovo.

Conform politicii europene, problema statutului provinciei nu va fi abordată până când nu vor fi îndeplinite condiţii fundamentale precum: supremaţia legii, instituţii democratice, revenirea sârbilor în deplină siguranţă, redresare economică, reprimarea criminalităţii şi extremismului naţionalist. Controlul grupărilor armate din Kosovo este, de asemenea, vital şi pentru asigurarea stabilităţii în Macedonia, unde au avut loc provocări între macedonenii slavi şi etnicii albanezi din Kosovo chiar în timpul alegerilor desfăşurate în Macedonia. Realizarea procesului de punere sub acuzare a celor vinovaţi, suspectaţi de Tribunalul din Kosovo sau chiar deferirea lor Tribunalului Internaţional reprezintă un element important, fermitatea acestor măsuri consolidând încrederea în lege şi în autorităţile publice. Un rol determinant are însă redresarea economică, mai ales în situaţia în care rata şomajului în Kosovo este de peste 50%.

Carl Bildt, reprezentant al Uniunii Europene în Balcani în perioada 1995-1997 şi emisar special al ONU în perioada 1999-2001 observa că integrarea în Europa a acestor zone va fi un proces lung şi dificil. Statele nu pot fi integrate pur şi simplu dacă există divergenţe legate de ce fel de state sunt, ce zone acoperă şi ce relaţii sunt între ele, optând pentru varianta clarificării acestor probleme întrucât este riscant un nou eşec al păcii.

Rezoluţia 1244 a Consiliului de Securitate al ONU a reafirmat suveranitatea Republicii Federale Iugoslavia asupra provinciei, lăsând deschisă problema viitorului statut al acesteia. În timpul administraţiei interimare s-au întors la casele lor aproape un milion de etnici albanezi, în timp ce mulţi etnici sârbi au părăsit provincia. În acest context, majoritatea etnicilor albanezi doreşte în continuare independenţa, iar reconcilierea este încă un proces dificil, de lungă durată.

Progresele amplului proces de stabilizare din Kosovo au fost evaluate cu ajutorul a opt indicatori de referinţă care privesc democraţia, economia, revenirea persoanelor strămutate şi supremaţia legii. Michael Steiner, şeful misiunii ONU în Kosovo, a precizat că nu este posibil să ai statut definitiv până când instituţiile provinciei, economia şi cultura politică nu au evoluat în asemenea măsură încât să se poată administra singure. Rezoluţia 1244 a ONU cere ca statutul definitiv să fie stabilit la timpul potrivit. Scopul este formarea unei provincii democratice, sigure şi multietnice pe calea spre integrarea europeană. Autonomia pe hârtie, fără a avea capacitatea de a acţiona autonom, este lipsită de sens - a mai precizat oficialul internaţional.

 

 

4.2 Alegerile locale - un pas decisiv pe calea democratizării

În Kosovo, 90% din cele două milioane de locuitori sunt de naţionalitate albaneză, iar partidele albaneze pretind independenţa regiunii. La alegerile locale din noiembrie 2001, Liga Democratică, Partidul Democrat, Alianţa pentru Viitorul Kosovo au câştigat alegerile. După alegerile generale din luna noiembrie anul trecut, a fost aleasă Adunarea Multietnică şi a început transferul unui număr sporit de responsabilităţi către instituţiile publice din Kosovo.

Studiul recent al Grupului Internaţional de Criză, elaborat în septembrie 2002, pune în centru problema judecării crimelor de război, considerată esenţială pentru edificarea unei societăţi stabile şi democratice în Kosovo. Conform opiniei analiştilor, acest proces are nevoie de un puternic suport tehnic, financiar şi politic şi de colaborarea instituţiilor din fiecare ţară implicată. În aceste zone cu istorie conflictuală deosebită, societatea civilă şi partidele politice din Kosovo trebuie să refacă încrederea în "domnia legii" şi în capacitatea instituţiilor de a aplica legea.

Comisarul european pentru afaceri externe, Chris Patten, a afirmat, în octombrie 2002, că, actualmente, "Kosovo trece de la perioada de criză la normalitate şi ajutorul european, trece de la asistenţa financiară pentru reconstrucţie la ajutor pentru edificarea instituţiilor puterii", calificând dezvoltarea provinciei ca un succes deosebit.

Alegerile municipale din Kosovo, care au avut loc la 26 octombrie 2002, au reprezentat un pas decisiv pe calea democratizării provinciei, pentru asigurarea unei bune guvernări de care să beneficieze toate comunităţile etnice. În această perioadă ar trebui asigurate condiţiile propice reîntoarcerii refugiaţilor, premisă esenţială a procesului reconcilierii naţionale - afirma recent Kofi Annan, secretarul general al ONU. Scopul procesului de pace este asigurarea unui Kosovo multietnic, democratic, sigur, respectabil - a reafirmat, de asemenea, Michael Steiner, şeful misiunii ONU în Kosovo.

  

5. Bosnia-herzegovina - o realitate complexă

 

5.1 Dificultăţile guvernării

Dezintegrarea ex-Iugoslaviei a dus la o confruntare internă ce a avut drept urmare spargerea acestei ţări în mai multe state, iar obţinerea independenţei acestora s-a făcut pe căi foarte diferite. Bosnia-Herzegovina - recunoscută pe plan internaţional prin acordul de la Dayton - este un stat alcătuit din două părţi: Federaţia Croato-Musulmană şi Republica Sârbă. Structura juridică şi instituţională a acestui stat este deosebit de complexă şi atipică, ceea ce explică dificultăţile şi fragilitatea sa. Datorită acestor particularităţi, unii analişti l-au declarat chiar "un stat fictiv".

La sfârşitul lunii mai 2002, britanicul Paddy Ashdown a preluat mandatul de Înalt Reprezentant Internaţional pentru Bosnia şi a subliniat, încă de la început, că doreşte ca instituţia sa să fie deschisă şi accesibilă, dominantă fiind ideea parteneriatului. El a susţinut că este necesar să se garanteze cetăţenilor dreptul de a-şi exprima opinia şi, de aceea, a iniţiat numeroase întrevederi directe cu demnitarii locali. Paddy Ashdown a subliniat că, în timp ce partidele politice reprezintă interesele unor grupuri etnice, sarcina sa este de a acorda prioritate interesului public al tuturor bosniacilor. Conform opiniei sale, deseori, politicul reprezintă o barieră în calea realizării interesului public şi, de aceea, a optat pentru dialogul direct cu cetăţenii, decât pentru dezbaterile politice inutile referitoare la Constituţie. Concret, Paddy Ashdown (ce deţine o funcţie asemănătoare celei de guvernator, având autoritatea de a-i schimba pe preşedinţii şi premierii aleşi şi de a impune legislaţia prin decrete) l-a demis pe vicepremierul Federaţiei Musulmano-Croate, Nikola Grabovaci, şi a determinat demisia ministrului de finanţe al Republicii Srpska, Milenko Vracar. El a criticat, de asemenea, parlamentul pentru amânarea inutilă a adoptării legilor. Unii analişti apreciază că aceste măsuri au avut consecinţe negative, deoarece au încercat să reducă rolul politicienilor bosniaci la un simplu rol de administratori ai decretelor internaţionale. În acelaşi timp, liderii politici bosniaci reprezintă şi negociază pentru electoratul lor etnic, iar aceste interese sunt divergente cu interesul public. În societatea bosniacă, puternic divizată, politicul reflectă aceste divergenţe sociale şi etnice, având o capacitate limitată de a construi punţi de legătură în interiorul societăţii şi de a soluţiona conflicte. Partidele politice create pe principii etnice controlează viaţa politică din cele două entităţi ale Bosniei Herzegovina. Puterea legislativă, ca şi cea executivă, se află în mâinile unor politicieni deseori puţin cooperanţi. În 1999, Înaltul Reprezentant pentru Bosnia-Herzegovina, Carlos Westendorp, l-a acuzat de obstrucţionism pe preşedintele Republicii Srpska, Nicolai Poplasen. Şi în federaţie puterea bicefală s-a opus în mod sistematic schimbării şi reformelor structurale, iar autorităţile locale acţionează dominant din consideraţii etnice, împiedicând întoarcerea refugiaţilor. 

 

5.2 Alegerile generale - reconfirmarea naţionalismului

La 5 octombrie 2002, au avut loc alegerile generale în Bosnia-Herzegovina, la care alegătorii au votat preşedinţii Republicii Srpska şi Federaţiei Musulmano-Croate din Bosnia-Herzegovina, deputaţii pentru Parlamentul unic, precum şi reprezentanţii în organele locale. 

Înaintea desfăşurării alegerilor, Uniunea Europeană a adresat un mesaj poporului Bosniei-Herzegovina, insistând asupra importanţei cruciale a alegerilor generale: "Trebuie să hotărâţi dacă votaţi sau nu pentru reformă, prosperitate şi un viitor promiţător" au declarat miniştrii afacerilor externe din Uniunea Europeană, în mesajul comun transmis la începutul lunii octombrie. "Cei 15" îi încurajau pe alegători să dea un "mandat celor care sunt într-adevăr angajaţi în favoarea reformelor economice şi legale de care Bosnia-Herzegovina are nevoie". Alegerile legislative din Bosnia sunt hotărâtoare pentru integrarea acestei ţări în Uniunea Europeană - a declarat, înaintea alegerilor, şi Înaltul Reprezentant al Uniunii Europene pentru Politică Externă şi de Securitate Comună, Javier Solana, care a subliniat că următorii 4 ani sunt hotărâtori pentru Bosnia. Ea poate continua pe calea reformelor, ca vecinii săi, sau poate rămâne în afara procesului de integrare europeană - avertiza oficialul european. 

Alegerile legislative din Bosnia au reprezentat un test pentru coaliţia guvernamentală reformistă ce a controlat parlamentul central al Bosniei, formată din Republica Srpska şi Federaţia croato-musulmană.

Conform rezultatelor alegerilor generale din 5 octombrie 2002, cele 3 mari partide naţionaliste din Bosnia-Herzegovina - Partidul Acţiunii Democratice (SDA), Comunitatea Democratică Croată (HDZ) şi Partidul Democratic Sârb (SDS) - şi-au adjudecat cele mai multe locuri în viitoarele instituţii centrale şi locale din ţară.

Astfel, în Federaţia Croato-Musulmană, Partidul Acţiunii Democrate (SDA) a obţinut 32,5% din voturi, comparativ cu 14% obţinute de formaţiunea multietnică Partidul Social-Democrat (SDS). Simbolic, portofoliile preşedinţiei centrale a Bosniei-Herzegovina, corespunzătoare celor trei comunităţi reprezentate în cele două entităţi - Federaţia Croato-Musulmană şi Republica Srpska - vor fi ocupate de reprezentanţii celor trei partide naţionaliste, care vor lua locurile moderaţilor, câştigând cel mai mare număr de voturi în regiunile corespunzătoare bazei lor etnice: Mirko Sarovic (din partea SDS, partid fondat de fostul lider sârb Radovan Karadzic) - 38,3%, Suleiman Tihic (din partea SDA, partid fondat de fostul lider bosniac, Alia Izetbegovic) - 27,8% şi Dragan Covic (din partea HDZ) - 64,6% din voturi.

Participarea la vot a fost de 55% din numărul total al alegătorilor înscrişi pe listele electorale, fiind considerată cea mai mică participare de la încheierea războiului din 1992-1995 - cel mai grav conflict din Europa după cel de-al doilea război mondial (soldat cu moartea a circa 200.000 oameni şi 2 milioane de refugiaţi). Revenirea la putere, în Bosnia-Herzegovina, a naţionaliştilor, care au condus şi înainte şi în timpul războiului, a fost prevăzută de sondajele de opinie, care au atras atenţia asupra dezamăgirii din rândul electoratului, în condiţiile în care, în cei 7 ani de la sfârşitul războiului, nu s-a reuşit să se creeze locurile de muncă dorite şi îmbunătăţirea nivelului de trai general. Alegerile legislative şi prezidenţiale au fost privite ca o importantă şansă pentru bosniaci de a opta definitiv pentru lideri reformişti capabili să elimine divizările şi să aplice reforme decisive înainte de expirarea ajutorului occidental, dar această variantă a fost respinsă de electorat. În plus, mandatul aleşilor fusese extins de la 2 la 4 ani, tocmai în scopul de a ajuta la demararea şi buna funcţionare a economiei şi administraţiei, în general.

Comunitatea internaţională nu va colabora cu "obstrucţioniştii" bosniaci care se vor opune reformelor necesare integrării Bosniei în instituţiile europene - a declarat Paddy Ashdown, Înaltul reprezentant al comunităţii internaţionale în Bosnia. Acesta a subliniat că nu va exista nici un compromis privind acordurile de pace de la Dayton din 1995 ori asupra reformelor necesare acestui stat: "Rezultatele alegerilor nu reprezintă un strigăt pentru revenirea la trecut, ci unul de protest" - a afirmat Paddy Ashdown, estimând că partidele moderate, reunite într-o alianţă, nu au reuşit, în 2 ani de guvernare, să amelioreze soarta unei populaţii sărăcite de război.

Alegerile din Bosnia-Herzegovina reprezintă, totuşi, un important progres pe calea consolidării democraţiei - afirma Pieter de Cream, reprezentant al Adunării parlamentare a OSCE. Desfăşurarea alegerilor a fost un pas în normalizarea procesului politic şi electoral, după 5 ani de coordonare şi supraveghere internaţională.

   

 6. CONCLUZII

 

· Instituţiile europene, mai ales Uniunea Europeană, au investit capital politic şi economic în asigurarea acestei regiuni strategice. Provocările sunt majore şi provin din dificultăţile de ordin economic şi social, din tensiunile istorice specifice acestor comunităţi. Construcţia unei noi Europe impune aplicarea unei politici externe şi de securitate eficiente în Balcani, care să ducă la "victoria păcii", având la bază democraţii stabile şi economii de piaţă viabile. Procesul extinderii Uniunii Europene constituie un puternic accelerator al procesului de stabilizare şi asociere, iar Uniunea Europeană acţionează atât prin componenta bilaterală a cooperării, cât şi la nivel regional. Mulţi analişti subliniază şi riscurile integrării acestor ţări în Uniunea Europeană care ar importa astfel flagelurile lor endemice: crima organizată, traficul de fiinţe umane etc. 

· Diminuarea prezenţei NATO în Bosnia-Herzegovina şi Kosovo, alternanţa electorală din Macedonia, o anumită normalizare a relaţiilor dintre Serbia şi Muntenegru sunt semne ale unei ameliorări a situaţiei din Balcani. 

În urma alegerilor desfăşurate în această perioadă în Serbia, Bosnia-Herzegovina, Kosovo, Muntenegru se poate constata că partidele naţionaliste domină scena politică din aceste ţări şi, de aceea, capacitatea de a înţelege rădăcinile istorice şi sociale ale antagonismelor religioase, ideologice şi interetnice din spaţiul balcanic constituie o premisă absolut necesară pentru elaborarea politicii europene adecvate şi realiste. 

Securitatea în Balcani este încă o agendă neterminată, este încă un scop şi nu o realizare datorită persistenţei naţionalismului şi tentaţiei dominaţiei. Obsesia identităţii naţionale mai presus de orice, setea de putere, lipsa de viziune pentru viitor fac mai posibilă confruntarea decât cooperarea.

· Una dintre problemele centrale ale vieţii social-politice ale ţărilor din Balcani este problema corupţiei, iar în opinia publică partidele politice reprezintă o sursă importantă a corupţiei, ele fiind puternic sprijinite financiar de mari grupuri de interese prezente în zonă. O mare parte a conflictelor de pe scena politică au în spate conflicte de interese - observa Marko Blagojevic de la Centrul pentru Alegeri Libere şi Democratice (CeSID) din Belgrad. În acest context, sunt semnificative eforturile internaţionale depuse pentru realizarea transparenţei procesului electoral, pentru controlarea modului de finanţare a partidelor politice, în multe ţări balcanice.

De aceea, în Bosnia şi Macedonia, Organizaţia Transparency International (TI), supraveghează şi controlează finanţarea partidelor politice şi corupţia politică, iar în Serbia acţionează Consiliul luptei împotriva corupţiei. 

Un risc major îl reprezintă crima organizată care domină afacerile din regiune şi care poate fi o sursă majoră de finanţare pentru terorismul de orice tip. În acest context, regiunea Balcanilor prezintă riscul instalării unui nou tip de guvernare bazat pe legi convenabile, nu pe supremaţia legii, pe divergenţă, nu convergenţă, pe criminalitatea infiltrată politic, nu pe o economie de piaţă şi transparenţă. Această zonă plasată în sud-estul Europei pune probleme securităţii şi stabilităţii europene şi, de aceea, ea trebuie să constituie centrul atenţiei comunităţii internaţionale, dar trebuie să implice activ guvernele şi populaţiile ţărilor din regiune, astfel încât "prezenţa NATO în Balcani să fie înlocuită cu prezenţa Balcanilor în NATO".

